評諸葛亮

漢丞相**[[諸葛亮]]**，《三國演義》神其能。武侯忠貞不二、毋懼艱困、嚴於律己、態度進取、死而後已、長於協調、以法為治。《唐李問對》中，唐太宗、李靖數稱葛侯治軍及八陣圖，稱陳壽在《三國志》評葛侯「史官鮮克知兵，不能紀其實迹焉」。唐朝選葛侯與張良、韓信、白起等九兵家為武廟十哲。葛侯著作極豐，如《南征》、《北伐》、《北出》等。
## 三國人評
* 劉備：「孤之有孔明，猶魚之有水也。」、「丞相亮其悉朕意，無怠輔朕之闕，助宣重光，以照明天下。」、「君（諸葛亮）才十倍曹丕，必能安國，終定大事。若嗣子可輔，輔之；如其不才，君可自取。」
* 孫權：「丞相（諸葛亮）受遺輔政，國富刑清，雖伊尹格於皇天，周公光於四表，無以遠過。」、「諸葛丞相德威遠著，翼戴本國，典戎在外，信感陰陽，誠動天地，重複結盟，廣誠約誓，使東西士民咸共聞知。」
* 司馬徽：「儒生俗士，豈識時務？識時務者在乎俊傑。此間自有伏龍（諸葛亮）、鳳雛。」
* 孟獲：「公（諸葛亮），天威也，南人不復反矣。」
* 賈詡：「諸葛亮善治國。」
* 劉曄：「諸葛亮明於治而為相。」
* 徐庶：「此人（諸葛亮）可就見，不可屈致也。將軍宜枉駕顧之。」
* 劉禪下詔：「街亭之役，咎由馬謖，而君（諸葛亮）引愆，深自貶抑，重違君意，聽順所守。前年燿師，馘斬王雙；今歲爰征，郭淮遁走；降集氐、羌，興復二郡，威鎮凶暴，功勳顯然。方今天下騷擾，元惡未梟，君受大任，幹國之重，而久自挹損，非所以光揚洪烈矣。今復君丞相，君其勿辭。」；「惟君體資文武，明叡篤誠，受遺託孤，匡輔朕躬，繼絕興微，志存靖亂；爰整六師，無歲不征，神武赫然，威鎮八荒，將建殊功於季漢，參伊、周之巨勳。如何不弔，事臨垂克，遘疾隕喪！朕用傷悼，肝心若裂。夫崇德序功，紀行命諡，所以光昭將來，刊載不朽。今使使持節左中郎將杜瓊，贈君丞相武鄉侯印綬，諡君為忠武侯。魂而有靈，嘉茲寵榮。嗚呼哀哉！嗚呼哀哉！」
* 郭沖：「金城郭沖以為亮權智英略，有踰管、晏，功業未濟，論者惑焉，條亮五事隱沒不聞於世者，寶等亦不能復難。扶風王慨然善沖。」
* 法正：「昔高祖入關，約法三章，秦民知德，今君（諸葛亮）假借威力，跨據一州，初有其國，未垂惠撫；且客主之義，宜相降下，願緩刑弛禁，以慰其望。」
* 馬良：「尊兄（諸葛亮）應期贊世，配業光國，魄兆遠矣。夫變用雅慮，審貴垂明，於以簡才，宜適其時。若乃和光悅遠，邁德天壤，使時閉於聽，世服於道，齊高妙之音，正鄭、衛之聲，並利於事，無相奪倫，此乃管弦之至，牙、曠之調也。」
* 馬謖：「明公（諸葛亮）視謖猶子，謖視明公猶父，原深惟殛鯀興禹之義，使平生之交不虧於此，謖雖死無恨於黃壤也。」
* 彭羕：「會公（諸葛亮）來西，僕因法孝直自衒鬻，龐統斟酌其間，遂得詣公於葭萌，指掌而譚，論治世之務，講霸王之義，建取益州之策，公亦宿慮明定，即相然贊，遂舉事焉。……足下，當世伊、呂也，宜善與主公計事，濟其大猷。……」
* 劉琰：「琰禀性空虛，本薄操行，加有酒荒之病，自先帝以來，紛紜之論，殆將傾覆。頗蒙明公（諸葛亮）本其一心在國，原其身中穢垢，扶持全濟，致其祿位，以至今日。間者迷醉，言有違錯，慈恩含忍，不致之於理，使得全完，保育性命。雖必克己責躬，改過投死，以誓神靈；無所用命，則靡寄顏。」
* 張裔：「公（諸葛亮）賞不遺遠，罰不阿近，爵不可以無功取，刑不可以貴勢免，此賢愚之所以僉忘其身者也。」
* 呂凱：「今諸葛丞相英才挺出，深睹未萌，受遺托孤，翊贊季興，與眾無忌，錄功忘瑕。將軍若能翻然改圖，易跡更步，古人不難追，鄙土何足宰哉！」
* 楊洪：「西土咸服諸葛亮能盡時人之器用也。」
* 樊建：「聞惡必改，而不矜過，賞罰之信詛感神明。」
* 張溫：「然諸葛亮達見計數，必知神慮屈申之宜，加受朝廷天覆之惠，推亮之心，必無疑貳。」
* 楊戲《季漢輔臣贊》中贊諸葛丞相：「忠武英高，獻策江濱，攀吳連蜀，權我世真。受遺阿衡，整武齊文，敷陳德教，理物移風，賢愚競心，僉忘其身。誕靜邦內，四裔以綏，屢臨敵庭，實耀其威，研精大國，恨於未夷。」（《三國志·蜀書·鄧張宗楊傳第十五》）
* 習隆、向充：「況亮德範遐邇，勳蓋季世，王室之不壞，實斯人是賴」
* 張儼：「……諸葛、司馬二相，遭值際會，託身明主，或收功於蜀漢，或冊名於伊、洛。丕、備既沒，後嗣繼統，各受保阿之任，輔翼幼主，不負然諾之誠，亦一國之宗臣，霸王之賢佐也。歷前世以觀近事，二相優劣，可得而詳也。孔明起巴、蜀之地，蹈一州之土，方之大國，其戰士人民，蓋有九分之一也，而以貢贄大吳，抗對北敵，至使耕戰有伍，刑法整齊，提步卒數萬，長驅祁山，慨然有飲馬河、洛之志。仲達據天下十倍之地，仗兼并之眾，據牢城，擁精銳，無禽敵之意，務自保全而已，使彼孔明自來自去。若此人不亡，終其志意，連年運思，刻日興謀，則涼、雍不解甲，中國不釋鞍，勝負之勢，亦已決矣。昔子產治鄭，諸侯不敢加兵，蜀相其近之矣。方之司馬，不亦優乎！……諸葛丞相誠有匡佐之才，然處孤絕之地，戰士不滿五萬，自可閉關守險，君臣無事。空勞師旅，無歲不征，未能進咫尺之地，開帝王之基，而使國內受其荒殘，西土苦其役調。魏司馬懿才用兵眾，未易可輕，量敵而進，兵家所慎；若丞相必有以策之，則未見坦然之勳，若無策以裁之，則非明哲之謂，海內歸向之意也，余竊疑焉，請聞其說。答曰：……今仲達之才，減於孔明，當時之勢，異於曩日，玄德尚與抗衡，孔明何以不可出軍而圖敵邪？昔樂毅以弱燕之眾，兼從五國之兵，長驅彊齊，下七十餘城。今蜀漢之卒，不少燕軍，君臣之接，信於樂毅，加以國家為脣齒之援，東西相應，首尾如蛇，形勢重大，不比於五國之兵也，何憚於彼而不可哉？……余觀彼（諸葛亮）治國之體，當時既肅整，遺教在後，及其辭意懇切，陳進取之圖，忠謀謇謇，義形於主，雖古之管、晏，何以加之乎？」
* 徵士傅幹：「諸葛亮達治知變，正而有謀，而為之相。」（傅玄《傅子》）
* 亮卒，及蜀軍退，司馬懿案行亮營處言：「天下奇才也！」、「吾能料生，不便料死也。」
**「亮慮多決少」、「亮志大而不見機，多謀而少决，好兵而無權」
* 司馬炎：「善哉，使我得西人以自輔，豈有近日之開乎！」
* 葛侯死後諺云：「死諸葛走生仲達。」

## 史載評
### 陳壽
* 西晉陳壽指出：「亮少有逸眾之才，英霸之器，身長八尺，容貌甚偉，時人異焉。……時左將軍劉備以亮有殊量，乃三顧亮於草廬之中﹔亮深謂備雄姿傑出，遂解帶寫誠，厚相結納。……權既宿服仰備，又觀亮奇雅，甚敬重之……及備殂沒，嗣子幼弱，事無巨細，亮皆專之。於是……立法施度，整理戎旅，工械技巧，物究其極，科教嚴明，賞罰必信，無惡不懲，無善不顯，至於吏不容奸，人懷自厲，道不拾遺，彊不侵弱，風化肅然也。當此之時，亮之素志，進欲龍驤虎視，包括四海，退欲跨陵邊疆，震蕩宇內。又自以為無身之日，則未有能蹈涉中原、抗衡上國者，是以用兵不戢，屢耀其武。然亮才，於治戎為長，奇謀為短，理民之干，優於將略。而所與對敵，或值人傑，加眾寡不侔，攻守異體，故雖連年動眾，未能有克。昔蕭何荐韓信，管仲舉王子城父，皆忖己之長，未能兼有故也。亮之器能政理，抑亦管、蕭之亞匹也，而時之名將無城父、韓信，故使功業陵遲，大義不及邪？蓋天命有歸，不可以智力爭也。……至今梁、益之民，咨述亮者，言猶在耳，雖甘棠之詠召公，鄭人之歌子產，無以遠譬也。……論者或怪亮文彩不艷，而過於丁寧周至。臣愚以為咎繇大賢也，周公聖人也，考之尚書，咎繇之謨略而雅，周公之誥煩而悉。何則？咎繇與舜、禹共談，周公與群下矢誓故也。亮所與言，盡眾人凡士，故其文指不得及遠也。然其聲教遺言，皆經事綜物，公誠之心，形於文墨，足以知其人之意理，而有補於當世。」；「……諸葛亮之為相國也，撫百姓，示儀軌，約官職，從權制，開誠心，布公道；盡忠益時者雖讎必賞，犯法怠慢者雖親必罰，服罪輸情者雖重必釋，游辭巧飾者雖輕必戮；善無微而不賞，惡無纖而不貶；庶事精練，物理其本，循名責實，虛偽不齒；終於邦域之內，咸畏而愛之，刑政雖峻而無怨者，以其用心平而勸戒明也。可謂識治之良才，管、蕭之亞匹矣。然連年動眾，未能成功，蓋應變將略，非其所長歟！」

### 裴松之
* 劉宋裴松之：「觀亮君臣相遇，可謂希世一時，終始以分，誰能間之？……關羽為曹公所獲，遇之甚厚，可謂能盡其用矣，猶義不背本，曾謂孔明之不若雲長乎！」

### 習鑿齒
* 東晉習鑿齒：「昔管仲奪伯氏駢邑三百，沒齒而無怨言，聖人以為難。諸葛亮之使廖立垂泣，李平致死，豈徒無怨言而已哉！夫水至平而邪者取法，鏡至明而醜者無怒，水鏡之所以能窮物而無怨者，以其無私也。水鏡無私，猶以免謗，況大人君子懷樂生之心，流矜恕之德，法行於不可不用，刑加乎自犯之罪，爵之而非私，誅之而不怒，天下有不服者乎！諸葛亮於是可謂能用刑矣，自秦、漢以來未之有也。」
* 習鑿齒《周魯通諸葛論》：「……客曰：諸葛武侯（諸葛亮）翼戴玄德，與瑜、肅何異，而子重諸葛，毀瑜、肅，何其偏也？主人曰：夫論古今者，故宜先定其所爲之本，迹其致用之源。諸葛武侯龍蟠江南，托好管、樂，有匡漢之望，是有崇本之心也。今玄德，漢高之正胄也，信義著於當年，將使漢室亡而更立，宗廟絕而復繼，誰云不可哉！」
* 習鑿齒《諸葛武侯宅銘》：「達人有作，振此頹風，雕薄蔚采，鴟䦨惟豐。義範蒼生，道格時雍。自昔爰止，於焉龍盤，躬耕西畝，永嘯東巒，跡逸中林，神凝巖端，罔窺其奧，誰測斯歡？堂堂偉匠，婉翮陽朝，傾巖搜寶，高羅九霄，慶雲集矣，鑾駕三招。」「觀其遺文，謀謨弘遠，雅規恢廓。己有功則讓於下，下有闕則躬自咎。見善則遷，納諫則改，故聲烈震於遐邇也。」

## 其他
* 嵇康：「近諸葛孔明不迫元直以入蜀，華子魚不彊幼安以卿相，此可謂能相始終，真相知者也。」
* 王叡：「孔明創蜀，決沉機二三策，遽成鼎峙，英雄之大略，將帥之弘規也。」
* 西晉梅陶讚陶侃：「機神明鑒似魏武，忠順勤勞如孔明。」
* 張輔：「樂毅諸葛孔明之優劣。……夫孔明包文武之德，劉玄德以知人之明，屢造其廬，咨以濟世，奇策泉涌，智謀從橫，遂東說孫權，北抗大魏，以乘勝之師，翼佐取蜀。及玄德臨終，禪登大位，在擾攘之際，立童蒙之主，設官分職，班敘眾才，文以寧內，武以折衝，然後布其恩澤於中國之民。其行軍也，路不拾遺，毫毛不犯，勳業垂濟而隕。觀其遺文，謀謨弘遠，雅規恢廓，己有功則讓於下，下有闕則躬自咎，見善則遷，納諫則改，故聲烈振於遐邇也。孟子曰：「聞伯夷之風，貪夫廉。」余以為覩孔明之忠，姦臣立節矣。殆將與伊、呂爭儔，豈徒樂毅為伍哉！」
* 袁宏：「孔明盤桓，俟時而動，遐想管樂，遠明風流。治國以體，民無怨聲，刑罰不濫，沒有餘泣，雖古之遺愛，何以加茲。及其臨終顧託，受遺作相，劉后（備）授之無疑心，武侯（諸葛亮）處之無懼色，繼體納之無貳情，百姓信之無異辭，君臣之際，良可詠矣。」「堂堂孔明，基宇宏邈。器同生民，獨稟先覺。標牓風流，遠明管樂。初九龍盤，雅志彌確。百六道喪，干戈迭用。苟非命世，孰掃雰雺？宗子思寧，薄言解控。釋褐中林，鬱為時棟。」
*  袁准：「或問諸葛亮何如人也，袁子曰：張飛、關羽與劉備俱起，爪牙腹心之臣，而武人也。晚得諸葛亮，因以為佐相，而群臣悅服，劉備足信、亮足重故也。及其受六尺之孤，攝一國之政，事凡庸之君，專權而不失禮，行君事而國人不疑，如此即以為君臣百姓之心欣戴之矣。行法嚴而國人悅服，用民盡其力而下不怨。及其兵出入如賓，行不寇，芻蕘者不獵，如在國中。其用兵也，止如山，進退如風，兵出之日，天下震動，而人心不憂。亮死至今數十年，國人歌思，如周人之思召公也，孔子曰「雍也可使南面」，諸葛亮有焉。又問諸葛亮始出隴右，南安、天水、安定三郡人反應之，若亮速進，則三郡非中國之有也，而亮徐行不進；既而官兵上隴，三郡復，亮無尺寸之功，失此機，何也？袁子曰：蜀兵輕銳，良將少，亮始出，未知中國彊弱，是以疑而嘗之；且大會者不求近功，所以不進也。曰：何以知其疑也？袁子曰：初出遲重，屯營重複，後轉降未進兵欲戰，亮勇而能鬥，三郡反而不速應，此其疑徵也。曰：何以知其勇而能鬥也？袁子曰：亮之在街亭也，前軍大破，亮屯去數里，不救；官兵相接，又徐行，此其勇也。亮之行軍，安靜而堅重；安靜則易動，堅重則可以進退。亮法令明，賞罰信，士卒用命，赴險而不顧，此所以能鬥也。曰：亮率數萬之眾，其所興造，若數十萬之功，是其奇者也。所至營壘、井竈、圊溷、籓籬、障塞皆應繩墨，一月之行，去之如始至，勞費而徒為飾好，何也？袁子曰：蜀人輕脫，亮故堅用之。曰：何以知其然也？袁子曰：亮治實而不治名，志大而所欲遠，非求近速者也。曰：亮好治官府、次舍、橋梁、道路，此非急務，何也？袁子曰：小國賢才少，故欲其尊嚴也。亮之治蜀，田疇辟，倉廩實，器械利，蓄積饒，朝會不華，路無醉人。夫本立故末治，有餘力而後及小事，此所以勸其功也。曰：子之論諸葛亮，則有證也。以亮之才而少其功，何也？袁子曰：亮，持本者也，其於應變，則非所長也，故不敢用其短。曰：然則吾子美之，何也？袁子曰：此固賢者之遠矣，安可以備體責也。夫能知所短而不用，此賢者之大也；知所短則知所長矣。夫前識與言而不中，亮之所不用也，此吾之所謂可也。」
* 李興：「天子命我，于沔之陽，聽鼓鼙而永思，庶先哲之遺光，登隆山以遠望，軾諸葛之故鄉。蓋神物應機，大器無方，通人靡滯，大德不常。……英哉吾子，獨含天靈。豈神之祗，豈人之精？何思之深，何德之清！異世通夢，恨不同生。推子八陳，不在孫、吳，木牛之奇，則非般模，神弩之功，一何微妙！千井齊甃，又何祕要！昔在顛、夭，有名無跡，孰若吾儕，良籌妙畫？臧文既沒，以言見稱，又未若子，言行並徵。夷吾反坫，樂毅不終，奚比於爾，明哲守沖。臨終受寄，讓過許由，負扆蒞事，民言不流。刑中於鄭，教美於魯，蜀民知恥，河、渭安堵。匪皋則伊，寧彼管、晏，豈徒聖宣，慷慨屢歎！昔爾之隱，卜惟此宅，仁智所處，能無規廓。……惟子之勳，移風來世，詠歌餘典，懦夫將厲。遐哉邈矣，厥規卓矣，凡若吾子，難可究已。疇昔之乖，萬里殊塗；今我來思，覿爾故墟。漢高歸魂於豐、沛，太公五世而反周，想罔兩以髣髴，冀影響之有餘。魂而有靈，豈其識諸！」
* 李密：「昔舜、禹、皋陶相與語，故得簡大雅，誥與凡人言，宜碎。孔明與言者無己敵，言教是以碎耳。」
* 東晉常璩：「治國以禮民無怨聲，不濫用私刑，沒尚有餘泣。」、「諸葛亮雖資英霸之能，而主非中興之器，欲以區區之蜀，假已廢之命，北吞強魏，抗衡上國，不亦難哉。似宋襄求霸者乎？然亮政脩民理，威武外振。」
* 東晉李暠：「……覽諸葛亮訓勵，應璩奏諫，尋其終始，周孔之教盡在中矣。為國足以致安，立身足以成名，質略易通，寓目則了，雖言發往人，道師於此。……」

## 後人評
### 古代
* 王通：「使諸葛亮而無死，禮樂其有興乎！」
* 唐太宗李世民：「君人者，以天下為公，無私於物。昔諸葛孔明，小國之相，猶曰『吾心如秤，不能為人作輕重」，況我今理大國乎！」
* 唐朝孫樵：「武侯死殆五百載，迄今梁漢之民，歌道遺烈，廟而祭者如在，其愛於民如此而久也。」
* 唐朝劉知幾：「……陸機《晉史》，虛張拒葛（諸葛亮）之鋒。……蜀老猶存，知葛亮（諸葛亮）之多枉。」
* 唐朝吕温：「武侯命世，實念皇極。……大勳未集，天奪其魄。至誠無忘，炳在日月，烈氣不散。長為雷雨。於戲！以武侯之才，知已托國，土雖狹，國以勤儉富，民雖寡，兵以節制彊。……或曰奇謀非長，則斬將覆軍無虛舉矣；或曰饋糧不繼，則築室反耕有成算矣。嘗試念之，頗賾其原。……及高、光舊德，與世衰遠，桓、靈流毒，在人骨髓，武侯乃欲開興圖，振絕緒，論之以本，臨之以忠，使人思漢，卒亦不可得也。向使武侯奉先主之命，告天下曰：『我之舉也，匪私劉宗，唯活元元。曹氏利汝乎，吾事之；曹氏害汝乎，吾除之。』俾虐魏偪從之民，聳誠感動，然後經武觀釁，長驅義聲，咸、洛不足定矣。奈何當至公之運，而強人以私，此猶力爭，彼未心服，勤而靡獲，不亦宜乎。……」
* 唐朝尚馳：「……公諱亮，字孔明。身長八尺，嘗躬耕隴畝，好為《梁甫吟》。雖經綸之材，隱括未用；而寥廓之誌，舉措輒形。既先主扶世奠民，渴明智用謀之佐，致三顧見咨當代之畫。公於是輕重中夏，揣摩全吳，定王業於胸心，決神機於掌握，由是身為先主所起，計為先主所用，自北徂南，周爰執事，夷險平亂，靡所不之。卒使劉氏以岷、峨之地為己封，梁、益之人為己蓄，曹操不敢以兵彊驟進，孫權不敢以境闊妄動，彼相之力焉。屬先主創業未半，中道而歿，遺詔邦家之事，大錄於公，敕後主事公如事父。至於職為臣，行令如君，其名近嫌也；位為君，事臣如父，其形近猜也。……竟能上不生疑心，下不興流言，苟非誠信結於人，格於神，移於物，則莫能至是。公復總戎仗律，無歲不征，將繼舊邦之業，用復先君之命。所以南禽孟獲而不殺，志在綏戎狄矣；西拔祁山而不賀，志在吞河、洛矣；役木牛流馬，濟人之力已紓矣；制陣圖兵法，敵國之軍可翫矣；故得三關不封，二邦喪氣。大勳未集，行師而殞，戎夷野祠，氓庶巷祭，遺愛所使，豈求而得之？……且以蜀之連山峻極，其險不為公死而平；沃土富饒，其利不為公死而薄；甲兵士卒，其眾不為公死而滅，府藏穀帛，其富不為公死而貧。……以人事而論，使武侯常存，殷若一敵國，勝於本朝百萬之師，北向爭衡，司馬懿復惕息而不敢戰，足明中原非曹丕所有也。……至令官书庙食，成不刊之典，一山之内，每有风行草动，状带威神，若岁大旱，邦人祷之，能为云为雨，是谓存与没人皆福利，生死古今一也。死而不朽，反贵于生。」
* 唐朝沈迥：「……惟武侯遭時昏亂，羣雄競起，高、光之澤已竭，桓、靈之虐在人，遇先主之短促，值曹魏之雄富，能以區區一州，介在山谷，驅贏卒，輔孱主，衡擊中原，撐拒彊敵，論時則辛癸惡稔，語地則燕、齊勢勝，遷夏、殷者未可校功，霸桓、昭者不足侔力。向使天假之年，理兵謂、汭，其將席捲西邑，底綏東周，祀漢配天，不失舊物矣。洪伐彰彰，宜冠今古，倬軼前烈，其誰曰不然？……武侯名跡，存乎《國志》，今之□書，姑務統論大略，敘我新意，至於備載爵位，追述史傳，非作者之意也，今則不書。……其銘日：桓、靈濟虐，雲海橫流。羣雄蝟起，毒蠚九州。天既厭漢，人思代劉。沸渭交爭，存亡之秋。其誰存之，時惟武侯。……」
* 唐朝裴度：「……或秉事君之節，無開國之才，得立身之道，無治人之術。四者備矣，兼而行之，則蜀丞相諸葛公其人也。公本系在簡策，大名蓋天地，不復以云。……公是時也，躬耕南陽，自比管樂，我未從虎，時稱臥龍。……一言而定其機勢，於是翼扶劉氏，纘承舊服，結吳抗魏，擁蜀稱漢，刑政達於荒外，道化行乎域中。……其底定南方也，不以力制，而取其心服；震疊諸夏也，不敢角其勝負，而止候其存亡；法加於人也，雖從死而無怨；德及於人也，雖弈葉而見思。此所謂精義入神，自誠而明者矣。若其人存，其政舉，則四海可平，五服可傾。而陳壽之評，未極其能事，崔浩之說，又詰其成功，此皆以變詐之略，論節制之師，以進取之方，語化成之道，不其謬歟？……且權傾一國，聲震八紘，上下無異詞，始終無愧色，苟非運膺五百，道冠生知，曷以臻於此乎？故玄德知人之明者，倚仗曰魚之有水；仲達姦人之雄者，嗟稱曰天下奇才。……銘曰：……天未悔禍，公命不果，漢祚其亡，將星中墮。反旗鳴鼓，猶走司馬，死而可作，當小天下。……」
* 唐杜甫稱讚葛侯：《蜀相》、《詠懷古跡其四》、《諸葛孔明》、《八陣圖》、《古柏行》、《武侯廟》、《諸葛廟》、《閣夜》。《蜀相》名句「三顧頻煩天下計，兩朝開濟老臣心。出師未捷身先死，長使英雄淚滿襟」稱述葛侯一生。
* 唐李白《讀諸葛武侯傳書懷，贈長安崔少府叔封昆季》、唐溫庭筠《過五丈原》、宋王安石《诸葛武侯》、明楊慎《武侯祠》、郭沫若《蜀道奇》、董必武、陸定一等俱稱葛侯，不一而足。
* 宋曹彬嘗謂：「孔明雖忠於漢，然疲竭蜀之軍民，不能復中原之萬一，何得為武？」
* 宋朱熹：「武侯即名義俱正，無所隱匿，其為漢復讐之志，如青天白日，人人得而知之。」
* 清康熙：「諸葛亮云：鞠躬盡瘁，死而後已。為人臣者，惟諸葛亮能如此耳。」
* 清王鳴盛以葛侯才十倍於曹丕，自比於管仲、樂毅，唯有杜甫「伯仲之間見伊吕」將其與伊尹、吕尚相比才得得「品題」。
* 清趙藩「攻心聯」：「能攻心則反側自消，從古知兵非好戰；不審勢即寬嚴皆誤，後來治蜀要深思。」
### 近代
*孫文於《三民主義》民權主義稱讚葛侯。
*毛澤東崇葛侯聰智，又言其不足戰略，弗能光復中原。
* 錢穆：「有一諸葛，已可使三國照耀後世，一如兩漢。」（《國史新論》）
## 見
*三國
*劉備
*關羽
*張飛
*趙雲
*姜維
## 註

## 引

## 參見
*《三國志·蜀書·諸葛亮傳》 陳壽著、裴松之注
*《資治通鑑》

諸葛亮